### NN 125/2025 (1.10.2025.), Pravilnik o priređivanju nagradnih igara

Ministarstvo financija

1785

Na temelju članka 69. stavka 11. Zakona o igrama na sreću (»Narodne novine« br. 87/09, 35/13, 158/13, 41/14, 143/14, 114/22 i 72/25) ministar financija donosi

PRAVILNIK

O PRIREĐIVANJU NAGRADNIH IGARA

Članak 1.

Ovim se Pravilnikom propisuju pravo, uvjeti i način priređivanja nagradnih igara.

DEFINICIJE POJMOVA

Članak 2.

U smislu ovoga Pravilnika pojedini pojmovi imaju sljedeće značenje:

1. nagradna igra je igra koju radi promidžbe svojih proizvoda i usluga priređuju trgovačka društva te druge pravne i fizičke osobe poduzetnici, pri čemu se priređivač obvezuje izvučenim dobitnicima podijeliti nagrade u robi ili uslugama, a da se od sudionika ne zahtijeva posebna uplata za sudjelovanje u nagradnoj igri;

2. pravo priređivanja nagradne igre je pravo kojim se na temelju Zakona, ovoga Pravilnika i odobrenja Ministarstva financija mogu priređivati nagradne igre;

3. priređivač nagradne igre je trgovačko društvo te druga pravna i fizička osoba poduzetnik koja je u Republici Hrvatskoj upisana u obrtni registar ili registar trgovačkog suda. Iznimno od navedenog, Ministarstvo financija u okviru svoje djelatnosti može priređivati nagradne igre u opće porezne svrhe;

4. pravila nagradne igre jesu uvjeti pod kojima se priređuje nagradna igra koje utvrđuje priređivač, a primjenjuju se nakon odobrenja Ministarstva financija osim u slučaju iz članka 69. stavka 6. Zakona;

5. odobrenje je upravni akt koji donosi ministar financija, a kojim se potvrđuje ispunjavanje Zakonom propisanih uvjeta za priređivanje nagradne igre;

6. sudionik nagradne igre je fizička osoba koja sukladno ovome Pravilniku i pravilima pojedine nagradne igre ispunjava uvjete za sudjelovanje u pojedinoj igri ili kolu;

7. nagradni fond je ukupnost nagrada u nagradnoj igri koji se sastoji isključivo od dobara i usluga koje se ne mogu zamijeniti za novac;

8. kviz je igra koja se odvija pred javnošću, a u kojoj se u vještini, spretnosti i znanju iz različitih područja natječe jedan ili više unaprijed kvalificiranih sudionika prema pravilima priređivača uz obvezno prisustvovanje sudionika mjestu priređivanja kviza pri čemu pobjeda ovisi isključivo o postignutim rezultatima u zadanoj tematici;

9. promocija je događanje kojim se promovira proizvod ili usluga na način da se svim sudionicima daje poklon čija je vrijednost približno jednaka;

10. nagradni natječaj je igra u kojoj se dobitnik određuje na temelju ocjene stručnog povjerenstva (komisije), a prema ranije utvrđenim kriterijima (npr. kreativnost, talent, zanimljivost, originalnost);

11. nagradno natjecanje je igra u kojoj igrači prema unaprijed utvrđenim kriterijima sakupljaju bodove, a pobjednik je onaj igrač koji je sakupio najviše bodova;

12. viša sila u nagradnoj igri podrazumijeva nastup izvanrednih okolnosti koje se nisu mogle predvidjeti, izbjeći ili otkloniti.

PRAVO PRIREĐIVANJA NAGRADNIH IGARA

Članak 3.

(1) Trgovačka društva te druge pravne i fizičke osobe poduzetnici imaju pravo priređivanja nagradne igre nakon dobivenog odobrenja Ministarstva financija, svrha kojih je promidžba njihovih proizvoda i usluga radi unapređenja prodaje proizvoda i korištenja usluge.

(2) Ministarstvo financija u okviru svoje djelatnosti može priređivati nagradne igre u opće porezne svrhe.

(3) Organizaciju nagradne igre osim priređivača može u ime i u korist priređivača obavljati društvo koje priređivač pisano ovlasti.

ZAHTJEV PRIREĐIVAČA

Članak 4.

(1) Zahtjev za izdavanje odobrenja priređivači moraju dostaviti Ministarstvu financija putem elektroničkog sustava ePorezna najmanje 15 dana prije dana određenog kao početak nagradne igre.

(2) Uz zahtjev za priređivanje nagradne igre priređivači su dužni priložiti:

1. konačni prijedlog pravila nagradne igre,

2. dokaz o uplati naknade u iznosu 5% od osnovice koju čini utvrđena ukupna vrijednost nagradnog fonda, a u korist Hrvatskoga Crvenog križa,

3. ako priređivač nagradne igre ovlasti drugo društvo da za njega provodi nagradnu igru dužan je priložiti ugovor o poslovnoj suradnji,

4. drugu dokumentaciju u vezi s priređivanjem nagradne igre po zahtjevu Ministarstva financija.

NAČIN PRIREĐIVANJA

Članak 5.

(1) Priređivači iz članka 3. ovoga Pravilnika u svrhu promidžbe svojih proizvoda i usluga priređuju nagradne igre na način da se sudionici nagradne igre prijavljuju pisanim, govornim ili elektroničkim putem te da se dobitnici nagrada biraju metodom slučajnog odabira.

(2) Nagradne igre ne mogu biti priređene i provedene na isti način kao igre na sreću (kao što su razne vrste strugalica, instant i ekspres lutrije, direktni dobici, kolo sreće, svaki n-ti kupac, tko prvi napravi određenu radnju, pogađanje brojeva npr. jedinstvenog najnižeg broja i sl.), a način njihova priređivanja ovisi o djelatnosti koja se promiče.

(3) Nagradne igre ne mogu biti priređene na način da se za kupnju određenog proizvoda kao nagrada dobije popust na cijenu proizvoda.

(4) Nagradnom igrom ne smatraju se društvene igre znanja – kvizovi, promocije, nagradni natječaji kao ni nagradna natjecanja.

PRAVILA NAGRADNIH IGARA

Članak 6.

(1) Pravila nagradne igre utvrđuje priređivač, a primjenjuju se nakon dobivenog odobrenja Ministarstva financija. Prije početka nagradne igre priređivači su dužni pravila nagradne igre objaviti u elektroničkim ili drugim javnim medijima, uz obvezno navođenje datuma izdavanja odobrenja te klase i urudžbenog broja pod kojim je izdano.

(2) Pravilima nagradne igre mora se osigurati ravnopravnost svih sudionika i jednaka mogućnost za dobitak nakon ispunjenja uvjeta propisanih pravilima priređivača nagradne igre. Pravilima nagradne igre ne smiju se utvrđivati uvjeti koji se protive zakonskim propisima Republike Hrvatske i općim moralnim načelima.

(3) Pravila nagradne igre obvezno moraju sadržavati:

1. puni naziv, OIB i adresu sjedišta priređivača nagradne igre,

2. svrhu priređivanja nagradne igre,

3. vrijeme trajanja nagradne igre,

4. nagradni fond nagradne igre,

5. pojedinačnu vrijednost svake nagrade iz nagradnog fonda utvrđenog u skladu s člankom 10. ovoga Pravilnika,

6. uvjete za sudjelovanje u nagradnoj igri,

7. komisiju koja će nadgledati izvlačenje dobitnika,

8. postupak priređivanja i provođenja nagradne igre te izvlačenja dobitnika,

9. rok za podizanje nagrada,

10. način na koji sudionici nagradne igre preuzimaju nagrade,

11. uvjete pod kojima se nagradna igra može otkazati, prekinuti ili staviti u stanje mirovanja,

12. način izvlačenja nagrada ako se u nagradnu igru uključi manje sudionika od broja nagrada koje su predviđene nagradnim fondom,

13. nadležnost općinskog suda u slučaju spora između priređivača i sudionika nagradne igre.

(4) Priređivač nagradnih igara obavezan je objaviti, odnosno učiniti dostupnim informacije o obradi osobnih podataka koje se odnose na nagradnu igru, a čiji je sadržaj u skladu s propisima o zaštiti osobnih podataka.

(5) Priređivač nagradnih igara obvezan je zainteresiranim osobama omogućiti da se upoznaju s pravilima.

(6) Pravila nagradne igre bez odobrenja Ministarstva financija i suprotna ovom Pravilniku ništavna su.

PROMJENA PRAVILA NAGRADNIH IGARA

Članak 7.

(1) Pravila nagradne igre ne mogu se mijenjati nakon što je nagradna igra počela.

(2) Ministarstvo financija može iz opravdanih razloga i u iznimnim okolnostima, zbog nastupa više sile, a na zahtjev priređivača, odobriti promjenu pravila nagradne igre.

(3) Uz zahtjev za promjenu pravila priređivač je dužan opravdati razloge promjene. Promjenu pravila nagradne igre priređivač je dužan objaviti na isti način na koji su objavljena pravila nagradne igre.

(4) Na promjenu pravila nagradne igre, Ministarstvo financija izdat će odobrenje.

SUDJELOVANJE U NAGRADNIM IGRAMA

Članak 8.

(1) Sudionik u nagradnoj igri je fizička osoba koja prihvaća i ispunjava uvjete za sudjelovanje u nagradnoj igri utvrđene pravilima priređivača nagradne igre.

(2) Radi sudjelovanja u nagradnoj igri i za potrebe provođenja nagradne igre, sudionik daje svoje osobne podatke (ime i prezime, adresa stanovanja, broj telefona/mobitela, adresa elektroničke pošte).

(3) Pravne osobe, fizičke osobe poduzetnici, tijela javne i državne uprave te neprofitne udruge ne mogu biti sudionici u nagradnoj igri.

PRIJAVLJIVANJE SUDIONIKA

Članak 9.

(1) Prijavljivanje sudionika u nagradnim igrama koje se priređuju putem poziva u svim oblicima elektroničkih komunikacijskih mreža mora se obavljati sukladno članku 69. stavku 2. Zakona.

(2) Kod prijava za sudjelovanje putem poziva u svim oblicima elektroničkih komunikacijskih mreža koji su naplaćeni, poziv mora biti zabilježen, a sudionik evidentiran u bazi podataka za izvlačenje dobitnika.

(3) Prijavljivanje sudionika u nagradnim igrama koje se priređuju putem poziva iz nepokretne prema nepokretnoj komunikacijskoj mreži obavlja se putem telefona broj 065 xxx po cijeni od 0,20 eura po pozivu, iz pokretne prema nepokretnoj komunikacijskoj mreži putem telefona broj 065 xxx po cijeni od 0,32 eura po pozivu.

(4) Prijavljivanje sudionika u nagradnim igrama SMS porukom iz pokretne prema pokretnoj komunikacijskoj mreži obavlja se na telefon broj 60 xxx po cijeni od 0,32 eura po SMS poruci.

NAGRADNI FOND

Članak 10.

(1) Nagradni fond nagradne igre sastoji se isključivo od dobara i usluga koje dobitnik ne može zamijeniti za novac.

(2) Vrijednost nagradnog fonda utvrđuje se po tržišnim, maloprodajnim cijenama proizvoda i usluga važećima u trenutku podnošenja zahtjeva za izdavanje odobrenja.

(3) Ukupna vrijednost nagradnog fonda po tržišnim cijenama ne može prijeći 132.722,81 eura po nagradnoj igri.

(4) Priređivač nagradne igre ne može ostvarivati prihod izravno povezan s načinom priređivanja nagradne igre, odnosno priređivač nagradne igre ne može formirati fond dobitaka uplatama sudionika nagradne igre.

(5) Priređivač nagradne igre nagradni fond može iskoristiti u svojoj sljedećoj nagradnoj igri u slučaju da je nagradna igra započela i priređivač ju prekine ili ako nagradna igra još nije započela, a priređivač igru otkaže.

(6) Ako se u slučaju nastupa više sile nagradna igra stavi u stanje mirovanja i u nekom drugom terminu nastavi, a vrijednost nagrada u međuvremenu postane ništavna, priređivač nagradne igre može odrediti novi nagradni fond u promijenjenim pravilima na koja Ministarstvo financija izdaje odobrenje.

Članak 11.

(1) Nagradni fond u vrijednosti većoj od 663,61 eura koji nakon završetka nagradne igre nije podignut ili nije podijeljen, priređivač je dužan prodati na javnoj prodaji, a sredstva ostvarena prodajom uplatiti u državni proračun u roku od 90 dana od dana isteka roka za podizanje nagrada.

(2) Iznimno, ova odredba ne odnosi se na nagradu kojoj je istekom određenog roka vrijednost postala ništava, odnosno ako je nagrada izgubila tržišnu vrijednost (npr. ulaznice za posjet nekom događaju nakon što je događaj završio kao što su izložbe, koncerti, sportske utakmice i sl.).

(3) Javna prodaja provodi se sukladno odredbama Općega poreznog zakona.

IZVLAČENJE DOBITNIKA

Članak 12.

(1) Priređivač nagradne igre dužan je svojim pravilima propisati kada će, gdje i na koji način izvlačenje biti obavljeno.

(2) Izvlačenje nagrada u nagradnoj igri mora biti javno. Priređivač je dužan svakoj fizičkoj osobi koja pokazuje interes omogućiti prisustvo na izvlačenju.

(3) Priređivač u svojim pravilima mora predvidjeti najmanje tročlanu komisiju koja će nadgledati ispravnost izvlačenja dobitnika nagrada. Javnom izvlačenju nagrada s pojedinačnom vrijednošću nagrade većom od 7.000,00 eura obvezno mora prisustvovati javni bilježnik.

(4) Ako se izvlačenje obavlja elektroničkim putem i/ili putem računalne aplikacije, priređivač za navedeno mora posjedovati certifikat o sukladnosti za aplikaciju koja koristi generator slučajnih brojeva izdan od ovlaštenog laboratorija, koji će osigurati objektivnost izvlačenja.

(5) O tijeku izvlačenja vodi se zapisnik koji mora sadržavati: mjesto i vrijeme izvlačenja, klasu i urudžbeni broj, datum odobrenja nagradne igre, datum i naziv elektroničkog ili drugog javnog medija u kojem su pravila nagradne igre objavljena, imena i prezimena i mjesto stanovanja članova komisije, način izvlačenja dobitnika, ime i prezime i adresu stanovanja dobitnika te naziv i vrijednost nagrade pojedinog dobitnika.

(6) Zapisnik potpisan od svih članova komisije priređivač dostavlja Ministarstvu financija u roku od osam dana od dana izvlačenja dobitnika nagrada.

Članak 13.

(1) Priređivač je dužan nagradnu igru organizirati tako da se na javnom izvlačenju nagrada obvezno izvuku dobitnici svih nagrada, a nagradni fond utvrđen u skladu s člankom 10. ovoga Pravilnika da se u cijelosti podijeli sudionicima nagradne igre.

(2) Odredba stavka 1. ovoga članka primjenjuje se na svako kolo, ako se nagradna igra sastoji od više kola.

(3) Izvlačenje rezervnih dobitnika pojedine nagrade nije dopušteno.

Članak 14.

(1) Priređivači su obvezni u pisanom obliku obavijestiti dobitnike o dobivenoj nagradi u roku osam dana od dana izvlačenja nagrada.

(2) Priređivači moraju javno objaviti dobitnike u nagradnoj igri u elektroničkim ili drugim javnim medijima, uz obvezno navođenje osobnih podataka dobitnika (ime i prezime, mjesto stanovanja).

PREUZIMANJE NAGRADA

Članak 15.

(1) Nagrade u nagradnim igrama dobitnici preuzimaju u roku koji ne može biti kraći od osam dana niti duži od 30 dana od dana primitka pisane obavijesti o dobivenoj nagradi.

(2) Ako dobitnici nagrade ne podignu u roku iz prethodnog stavka ovoga članka svoje nagrade, priređivač ih je dužan ponovno u roku od osam dana od isteka roka iz stavka 1. ovoga članka obavijestiti o dobitku te odrediti naknadni rok za podizanje nagrada, koji ne može biti kraći od osam dana, a niti duži od 15 dana od dana primitka obavijesti.

(3) Ako dobitnik ni u naknadnom roku iz stavka 2. ovoga članka ne podigne nagradu, gubi pravo na nagradu.

Članak 16.

(1) Priređivači su dužni u roku od osam dana nakon isteka roka za podizanje nagrada dostaviti Ministarstvu financija podatke o dobitnicima pojedinačnih nagrada većih od 1.000,00 eura, naziv i vrijednost nagrade te dokaz o preuzimanju nagrade.

(2) Priređivač je dužan popis nepodignutih i nepodijeljenih nagrada većih od 663,61 eura dostaviti u roku od osam dana nakon isteka roka za podizanje nagrada Ministarstvu financija.

PRIJELAZNE I ZAVRŠNE ODREDBE

Članak 17.

(1) Priređivači nagradnih igara dužni su uskladiti predaju zahtjeva za odobrenje nagradne igre odredbama članka 4. stavka 1. ovoga Pravilnika do 1. siječnja 2026. godine.

(2) Priređivači nagradnih igara koji izvlačenje obavljaju elektroničkim putem i/ili putem računalne aplikacije dužni su u postupku izvlačenja dobitnika nagrada upotrijebiti aplikaciju koja koristi generator slučajnih brojeva koji je certificiran sukladno odredbama članka 12. stavak 4. ovoga Pravilnika do 1. lipnja 2026. godine.

Članak 18.

Danom stupanja na snagu ovoga Pravilnika prestaje važiti Pravilnik o priređivanju nagradnih igara (»Narodne novine«, br. 8/10).

Članak 19.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-02/15

Urbroj: 513-07-21-01-25-1

Zagreb, 17. rujna 2025.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.